text: Kinesere så på børn i naturbørnehave 
  28 april 2016 kl. 05.14
  Torsdag besøgte en kinesisk delegation en naturbørnehave. De skulle studere børn i det fri. Det er de ikke vant til derhjemme.
  Torsdag kommer en kinesisk delegation til Børnehuset Himmelblå i Sdr. Vissing ved Brædstrup. De skal se børnene klatre i træer. Den slags gør børn vist ikke i Kina. I alle fald ikke i de kinesiske institutioner. Men det bliver måske ændret nu.
  To repræsentanter fra firmaet Chengdu Ikids Education Consulting Co. samt en tolk kommer forbi børnehuset for at nærstudere, hvordan børnene tilegner sig viden i det fri.
  Leder af Dagtilbud Brædstrup, Anne-Lise Dokkedahl, siger:
   - Vores institution er udvalgt, fordi vi har et særligt fokus på natur. Nu glæder vi os til at vise kineserne, hvordan vi praktiserer læring i det fri. Blandt andet skal de se børnene klatre i træer, snitte grene og lave bål.
  Horsens Kommune og Chengdu indgik i 2013 en femårig søsterbyaftale. Formålet er at styrke samarbejdet indenfor uddannelse, erhverv, kultur og sundhed.
  